Parlo ciaeo 11 ottobre 2015
O zeneize o se peu ancon sarvâ? Intervista a Vittòio Dell’Aquila
Andrea Acquarone
AUDIO
Genova - O Vittòio Dell’Aquila o se dividde tra a Finlandia e Milan, donde o dirizze o CELE (Centre d’Études Liguistiques pour l’Europe), ma o s’interessa da anni da realtæ lìgure. Comme esperto de revitalizzaçion linguìstica reconosciuo a livello internaçionâ, ghe domandemmo còse ne saià di parlæ de Liguria.
Comme a l’è a nòstra scituaçion, vista da-o de feua?
«No gh’è na scituaçion sola, ma ciù de unn-a. Gh’è de zòne marginale, donde a lengua locale a l’è ben ben viva ma a no l’à de prestigio, e che ògni anno pèrdan popolaçion e parlanti. Gh’è Zena, donde o zeneize o se sente pòco ma a soçietæ a comensa a piggiâ conscensa do seu valô; dappeu emmo tanti pòsti, màscime de rivee e de valle ciù ricche, donde o ligure ciù ni meno o tegne, ascì tra i zoeni, ma anche atre realtæ che son squæxi perse».
Còse poriéscimo fâ pe dâ futuo a-a lengua de Liguria?
«Bezeugna tegnî conto che o zeneize o no peu ciù vive comme un “dialetto” sensa corrî o reizego de scentâ. Ghe veu che se torne a conscideâlo unna lengua, o deve vegnî de mòdda, tanto che a meitæ di italòfoni de Liguria a comense a pensâ: mai bello o zeneize, ô veuggio imprende!».
E comme se fa?
«Son còse che no pàrtan da-a periferìa ma da-o çentro. A classe dirizzente a deve piggiâ sta conscensa e pòi çerne tra un pâ de stradde».
E quæ saieivan?
«Unn-a a l’è fâse portoei do valô da diverscitæ, da varietæ umann-a e natuale inte unn’òttica pan-europea: unnna revoluçion de coltua ch’a peu interrompî o proçesso negativo. Sto chì o no veu dî che o zeneize o no l’agge da cangiâ: ansi, con ciù o cangià con ciù o l’avià poscibilitæ de sorvevive. L’atra stradda a passa pe-o renuâ o stato italian in senso spagnòllo, donde a gestion de l’educaçion a l’è in man a-e regioin».
Sedonca no gh’è mainea?
«Inte sti ùrtimi tempi gh’è unna voentæ neuva d’ese italien, un neo-naçionalismo che o no s’arremba ciù a Dante ò a-o Rinascimento, ma a-a Ferrari e a-o tricolore in sciô pacco do caffè, e che o se pòrta derrê o mono-linguismo comme se o fise un valô. Se no se piggia de mezue, inte sta realtæ pe-o zeneize no gh’è guæi de spaçio».
© Riproduzione riservata
ita_Latn lij_Latn vec_Latn grn_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn ita_Latn